text: আ'লীগের সিদ্ধান্তেই বিচারবহির্ভূত হত্যা - Analysis BD
  বিনাভোটে রাষ্ট্র ক্ষমতা দখলকারী আওয়ামী লীগের দলীয় সিদ্ধান্তেই গত এক যুগ ধরে প্রতিপক্ষের রাজনৈতিক নেতা-কর্মীসহ যাবতীয় বিচারবহির্ভূত হত্যাকাণ্ড সংঘটিত হচ্ছে। ইতোমধ্যেই বিষয়টি প্রত্যক্ষ এবং পরোক্ষভাবে স্বীকার করেছেন খোদ প্রধানমন্ত্রী শেখ হাসিনা এবং আওয়ামী লীগের সিনিয়র নেতা ও মন্ত্রী এমপিরা। ক্রসফায়ারে রাষ্ট্রীয় সিদ্ধান্তের বিষয়টি গত ১০ সেপ্টেম্বর জাতীয় সংসদের নবম অধিবেশনের সমাপনী ভাষণে শেখ হাসিনা নিজেই পরোক্ষভাবে স্বীকার করেন।
  ক্রসফায়ার বা বিচারবহির্ভূত হত্যাকাণ্ড নিয়ে কথিত বিরোধী দলীয় উপ-নেতা জিএম কাদেরের বক্তব্যের জবাবে শেখ হাসিনা সেদিন বলেন, 'আইন শৃঙ্খলাবাহিনী কথামতই কাজ করে যাচ্ছে।' আইন শৃঙ্খলা বাহিনীর সমালোচনার আগে তাদের নিরাপত্তার বিষয়টি বিবেচনায় নেয়ার জন্য ওই বক্তব্যে উপদেশ দেন তিনি। তাঁর পথ ধরেই আওয়ামী লীগের জ্যেষ্ঠতম নেতা ও সাবেক মন্ত্রী আমির হোসেন আমু সম্প্রতি জার্মানির একটি বার্তা সংস্থা ডয়েচে ভেলের সাপ্তাহিক টকশোতে অংশ নিয়ে উপস্থাপকের এক প্রশ্নের জবাবে বলেন, জাতীয় প্রয়োজনেই ক্রসফায়ারের মত ঘটনা ঘটছে। প্রতিটি ক্রসফায়ারের পর পুলিশের বয়ানে মিডিয়া রিপোর্ট, প্রধানমন্ত্রী শেখ হাসিনা ও আওয়ামী লীগের জ্যেষ্ঠতম নেতা আমির হোসেন আমুর বক্তব্যে স্পষ্টতই প্রতীয়মান হয় আওয়ামী লীগের সিদ্ধান্তেই ক্রসফায়ার বা বিচারবহির্ভূত হত্যাকাণ্ড ঘটছে। মানবাধিকার সংগঠন গুলোর হিসাব মতে গত একযুগে শেখ হাসিনার শাসনামলে ২৪ শ'র বেশি ক্রসফায়ারের ঘটনা ঘটেছে। ক্ষমতায় আসার আগে আন্তর্জাতিক বিভিন্ন মানবাধিকার সংস্থার কাছে তিনি ওয়াদা করেছিলেন সরকারে যেতে পারলে ক্রসফায়ার বা বিচারবহির্ভূত হত্যাকাণ্ড বন্ধ করবেন। কিন্তু বন্ধ তো অনেক দূরে। বরং জ্যামিতিক হারে এটা বেড়েই চলেছে।
  ২০০৯-২০১৮ সাল পর্যন্তগত দশ বছরে র‍্যাব-পুলিশসহ আইন শৃঙ্খলা বাহিনীর হাতে নিহত হন ২০৬৩ জন। এটা একটি সভ্য ও গণতান্ত্রিক রাষ্ট্রের জন্য বিশাল হুমকি। এছাড়া ২০১৯ সালে প্রায় পাঁচশ জনকে ক্রসফায়ার দেয়া হয়।